เริ่มทานเม็ดแรกในวันที่มีประจำเดือนวันแรก วันแรกก็มีอาการปวดท้องคาดว่าน่าจะปวดท้องประจำเดือนตามปกติในวันสองวันแรกของการมีประจำเดือน แต่พอเข้าสู่ช่วงวันที่สามของการเป็นประจำเดือนและการทานเม็ดที่สาม เริ่มท้องเสียถ่ายเป็นน้ำ มีอาการปวดหัว ส่วนวันนี้มีอาการถ่ายเป็นน้ำปวดหัว และมีไข้ อยากทราบว่าเป็นแค่ผลข้างเคียงของการทานยาคุม หรือแพ้ยาคุมกันแน่คะ เพราะรู้สึกเหมือนป่วยเลย ไม่มีแรง อ่อนเพลีย มีไข้เล็กน้อย ปวดหัว ทานข้าวได้นิดเดียว ซึ่งปกติทานข้าวหมดทุกครั้งค่ะ ควรอดทนทานให้หมดแผง แล้วดูอาการก่อน หรือหยุดตอนนี้เลยคะ หากหยุดกลางคันจะเป็นอะไรไหมคะ ? ปล. ตัวนี้ที่ทานปัจจุบันคือ ยาสมินค่ะ ครั้งแรกเคยทานเมโลเดียแผงเดียวแล้วไม่ได้ทานยาคุมใดๆอีกเลยจนมาลองยาสมินอีกหนนี่แหละค่ะ ห่างมา 2 ปีได้ค่ะ เพราะทานเมโลเดียแล้วปวดขมับข้างเดียวเลยขยาดเลย
สวัสดีค่ะ การใช้ยาคุมแบบแผงรายเดือน 28 เม็ดนั้น ควรเริ่มใช้ภายใน 5 วันแรกของการมีประจำเดือน เพื่อให้ยาสามารถออกฤทธิ์ได้ทันทีตั้งแต่เม็ดแรก และให้กินติดต่อกันทุกวันจนยาหมดแผง คลาดเคลื่อนไม่เกิน 3 ชั่วโมง และเมื่อกินหมดแผง ให้กินยาแผงใหม่ต่อโดยทันทีโดยอาการที่เป็นผลข้างเคียงจากยาคุมแบบแผงที่พบได้เช่น เลือดออกผิดปกติทางช่องคลอด คลื่นไส้ อาเจียน ปวดท้อง น้ำหนักตัวเปลี่ยนแปลงส่วนอาการถ่ายเป็นน้ำ ปวดหัว มีไข้เลยนั้น ไม่น่าจะเกี่ยวกับการใช้ยาคุมกำเนิดโดยตรงค่ะ อาจจะเป็นจากภาวะอาหารเป็นพิษ ลำไส้แปรปรวน หรือลำไส้อักเสบได้มากกว่า ถ้าเป็นเฉียบพลัน มีไข้ด้วย ก็คงนึกถึงภาวะอาหารเป็นพิษได้มาก ถ้ามีอาการเป็นเยอะ ถ่ายเหลวเยอะ อ่อนเพลีย ไข้สูง ควรไปพบแพทย์ถ้าไม่สบายใจที่จะกินยาคุมชนิดนี้ต่อ ก็มีทางเลือกการคุมกำเนิดอื่นๆเช่นการใส่ถุงยางอนามัยหรือการฝังยาคุม การฉีดยาคุม หรือลองเปลี่ยนชนิด/ยี่ห้อของยาคุมกำเนิดแบบแผงก็ได้เช่นกัน แต่คิดว่าไม่น่าจะเกี่ยวกันค่ะ